Sammalikossa kuusen juurella kyyhötti pieni kissa, jonka takaraivosta pilkisti naula. Tarja Jeskanen toivoo, että karun lopun saaneen kissan omistaja löytyisi.

Kissa löydettiin lauantaina iltapäivällä Ylöjärveltä.

Naula oli ammuttu läpi eläimen alaleuasta.

Eläinlääkäriä konsultoineet poliisit lopettivat kissan.

Poliisi joutui lopettamaan kuvassa olevan kissan lauantai-iltana Ylöjärven Hopeatiellä. Naula oli lävistänyt kissan pään alaleuasta takaraivoon. TARJA JESKASEN ALBUMI

Tamperelainen Tarja Jeskanen oli miehensä ja koiransa kanssa lauantai-iltapäivällä metsälenkillä Ylöjärven Hopeatiellä, kun vastaan tuli eläinten ystävän sydäntä kouraiseva näky.

- Olimme tien vieressä metsikössä kävelemässä, kun koirani lähti haistelemaan jotakin. Menin perässä. Koira pysähtyi puun juurelle suojaisaan kuusikkoiseen kohtaan. Näin maassa jotakin ja kiskaisin koiran pois, Jeskanen kertoo.

Maassa sähisi pienikokoinen kissa. Lähempi tarkastelu osoitti, että eläimen alaleuasta oli ammuttu läpi naula, jonka terävä kärki törrötti ulos takaraivosta. Kissaa oli ilmeisesti ammuttu naulapyssyllä.

- Kissa oli vielä tuolloin elossa, mutta vain sähisi eikä esimerkiksi reagoinut koiraan mitenkään.

Poliisit paikalle

Jeskanen soitti paikalle ystävänsä, joka otti yhteyttä eläinlääkäriin. Ammattilaisen mukaan kissaa ei kannattanut lähteä kuljettamaan vastaanotolle.

Hän kehotti karmaisevan löydön tekijöitä ottamaan yhteyttä virkavaltaan.

- Tuli niin surkea olo, kun ihminen on niin julma että voi tehdä eläimelle jotakin tuollaista. Löytöpaikan ympärillä ei ollut jälkiä tai viitteitä siitä, että kissaa olisi ammuttu naulapyssyllä metsässä. Ei voi yhtään tietää, miten ja mistä se oli sinne päätynyt, Jeskanen sanoo.

Hän päivysti miehensä ja ystävänsä kanssa kissan löytöpaikalla noin kahden tunnin ajan ennen kuin poliisit ehtivät paikalle. Vaarana oli, että kituva kissa olisi karannut metsän siimekseen.

Vaihtoehdot kissan elämän jatkamiseksi olivat vähissä. Poliisit konsultoivat eläinlääkäriä ja saivat luvan lopettaa eläimen kärsimykset ampumalla.

Omistaja haussa

Jeskanen on jakanut tietoa tapauksesta sosiaalisen median keskustelufoorumeilla, mutta toistaiseksi kukaan ei ole ilmoittanut kaipaavansa kovan kohtalon kokenutta kissaa.

- Kunpa omistaja - jos sellainen vain on - löytyisi ja hän saisi tästä tiedon. Tuo on ollut kauheaa eläinrääkkäystä.

Sisä-Suomen poliisista vahvistetaan, että poliisin tehtävätietoihin on kirjattu Jeskasen kuvailema tapahtuma lauantai-iltana. Poliisin mukaan lopettamispäätöksessä on kuultu eläinlääkäriä ja kissan päivät on päätetty asianmukaisella tavalla.

Vanhempi konstaapeli Joni Haaranen kertoo Iltalehdelle sähköpostitse, että tapauksesta on kirjattu rikosilmoitus eläinsuojelurikoksesta. Poliisi selvittää kuka teon takana on, ja onko kissalla omistajaa.

Muokattu kello 12:36: Poliisi kertoi Iltalehdelle aiemmin tiistaina, ettei tapauksesta ole kirjattu rikosilmoitusta. Myöhemmin poliisi vahvisti, että tapauksesta on tehty rikosilmoitus eläinsuojelurikoksesta.